Spordiklubi Anija United juured ulatuvad 2012 aastasse. 1. juuni õhtupoolikul otsustas Kehra Gümnaasiumi õpilastest ja vilistlasest koosnev sõpruskond, et 2013. aastast hakatakse osalema rahvajalgpalli liigas. Idee käis esimesena välja 11. klassi õpilane Roland Aguraiuja. Kohe oli sobilik nimi varnast võtta Kehra kooli kehalise kasvatuse õpetajal Heiko Kraubneril, kes ristis klubi Anija United U.F.C.-ks (Unprofessional Football Club). Juba järgmisel päeval viidi läbi esimene ühistreening. Esimene mitteametlik kohtumine, mille lõppseisuks jäi 4 : 4, peeti sama aasta 30. septembril FC Aexi vastu Aegviidu palliplatsil. Esimene ametlik mäng rahvaliigas toimus Nabala Kohalikud Koprad vastu 18. mail 2013. Nabalas toimunud kohtumine lõppes 2 : 3 külaliste kasuks.
Spordiklubi ametliku loomiseni jõuti 2013. aasta sügisel. Klubi asutajateks olid Mihkel Kuuse ja Antti Everst. Esimestel päevadel jalgpalliklubi nime kandnud United alustas kohe koostööd kohalike kergejõustiklastega, mistõttu muudeti nimi spordiklubiks. Regulaarseid kergejõustiku harrastajaid klubis enam ei ole, kuid sellegipoolest peetakse kergejõustikku jätkuvalt au sees. Seda näitab klubi sportlaste osalemine erinevatel kohalikel kergejõustiku- ja jooksuvõistlustel.
2015. aastal osales esmakordselt klubist korraga kaks võistkonda rahvajalgpalli võistlustel – esindusvõistkond rahvaliiga A tasandil ning duubelvõistkond B tasandil. 2016. aasta oli nn üleminekuaasta, kui toimus Kehra staadioni renoveerimine. Sel aastal mängiti rahvaliigas ühe võistkonnaga ja kodumängud toimusid Raasiku staadionil. 2017. aastast osaleb klubi esindusvõistkond Anija JK nime all Eesti jalgpalli meistrivõistlustel. Esimesel aastal tõusti kohe IV liigast III liigasse, kus mängitakse siiani. Klubi parim koht Eesti meistrivõistlustel on 2018. aastal saavutatud III liiga 8. koht. Klubi duubelvõistkond Anija JK II mängib 2017. aastast rahvaliiga B tasandil. Lisaks osaletakse 2017. aastast koondvõistkonnaga talveperioodil toimuval saalijalgpalli rahvaliiga turniiril.
Spordiklubi Anija United alustas noorte jalgpallurite treenimisega 2015. aasta sügisel. Treeningud toimusid esialgu 1.-5. klassi õpilastele ning Kehra lasteaedade vanemate rühmade lastele. 2019. aastal osaleti esmakordselt Eesti noorte meistrivõistlustel 2009-10 sündinud poistega. Tänaseks on Eesti meistrivõistlustel osalevaid gruppe juba kolm: 2009-10, 2011-12 ning 2013-14 poisid. 2021. aasta alguse seisuga treenib klubis ligi kuuskümmend last vanuses 5-15 aastat.
Spordiklubi Anija United korraldab igal aastal kahte traditsiooniks saanud üritust. 2013. aastal alustati Sohvik Football Cup turniiri korraldamisega Kehra staadionil. Alates 2014. aastast kannab üritus lihtsalt Sohvik Cupi nime. Turniiril on aastate jooksul osalenud lisaks lugematutele kohalikele võistkondadele tiime Raasikult, Arukülast, Kuusalust, Tallinnast, Lääne-Virumaalt, Jõgevalt ja isegi Virtsust. 2020. aasta turniiri võitis aga Tapal resideerunud brittidest NATO liitlasvägede võistkond. Sohvik Cup on aastate jooksul saanud üheks oodatuimaks suviseks spordisündmuseks kohalike spordihuviliste seas.
2014. aastast korraldab spordiklubi Anija valla meistrivõistluseid saalijalgpallis, mis toimuvad traditsiooniliselt Kehra spordihoones. 2020. aastaks on välja on jagatud kuus meistritiitlit. Kõige enam neist on võitnud Põrgupõhja võistkond (2015, 2016, 2017). Veel on osalenud rohkelt võistkondi Kehrast, aga ka võistkonnad Aegviidust, Alaverest ja Rookülast.